Document ID: 32010R0459

KOMMISSIONENS FORORDNING (EU) Nr. 459/2010
af 27. maj 2010
om ændring af bilag II, III og IV til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for visse pesticidrester i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 5, stk. 1, og artikel 14, stk. 1, og
ud fra følgende betragtninger:
(1)
Der er i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af azoxystrobin, cypermethrin, indoxacarb, isoxaflutol, ethephon, fenitrothion, lambda-cyhalothrin, methomyl, profenofos, pyraclostrobin, thiacloprid, triadimefon, triadimenol og trifloxystrobin. Der er i del A i bilag III til forordning (EF) nr. 396/2005 fastsat maksimalgrænseværdier for aminopyralid, boscalid, buprofezin, chlorantraniliprol, cyprodinil, difenoconazol, flusilazol, fosetyl, imidacloprid, mandipropamid, metazachlor, prothioconazol, spinetoram, spirotetramat, svovl og tebuconazol.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet azoxystrobin og er bestemt til anvendelse på kålroer, er der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af den gældende maksimalgrænseværdi for restkoncentrationer.
(3)
Hvad angår aminopyralid, er der indgivet en sådan ansøgning vedrørende anvendelse på græsningsarealer. Det er på baggrund af denne ansøgning nødvendigt at ændre den gældende maksimalgrænseværdi for restkoncentrationer for så vidt angår nyrer fra kvæg, da kvæg indtager pesticidet ved græsning. Hvad angår boscalid, er der indgivet en sådan ansøgning vedrørende anvendelse på drueagurker og courgetter. Hvad angår cyprodinil, er der indgivet en sådan ansøgning vedrørende anvendelse på knoldselleri. Hvad angår difenoconazol, er der indgivet en sådan ansøgning vedrørende anvendelse på fennikel, persille, blade af selleri og kørvel. Hvad angår indoxacarb, er der indgivet en sådan ansøgning vedrørende anvendelse på kirsebær og sukkerroer. Hvad angår isoxaflutol, er der indgivet en ansøgning om ændring af definitionen af restkoncentrationen. Hvad angår fosetyl, er der indgivet en sådan ansøgning vedrørende anvendelse på radiser. Hvad angår lambda-cyhalothrin, er der indgivet en sådan ansøgning vedrørende anvendelse på artiskokker, solbær og ribs. Hvad angår metazachlor, er der indgivet en sådan ansøgning vedrørende anvendelse på rapsfrø, grønkål, kål, kålroer, majroer og korn. Det er på baggrund af denne ansøgning nødvendigt at ændre de gældende maksimalgrænseværdier for restkoncentrationer for så vidt angår lever fra kvæg, får og geder, da rapsfrø, grønkål, kål, kålroer, majroer og korn anvendes som foder, og restkoncentrationer kan forekomme i foder, der gives til disse dyr. Det er derudover nødvendigt at ændre definitionen af restkoncentrationen for så vidt angår animalske produkter. Hvad angår pyraclostrobin, er der indgivet en sådan ansøgning vedrørende anvendelse på rødbeder, drueagurker og courgetter. Hvad angår spirotetramat, er der indgivet en sådan ansøgning vedrørende anvendelse på blommer og kirsebær. Hvad angår tebuconazol, er der indgivet en sådan ansøgning vedrørende anvendelse på kålroer og majroer. Hvad angår thiacloprid, er der indgivet en sådan ansøgning vedrørende anvendelse på vårsalat, bladselleri og fennikel. Hvad angår trifloxystrobin, er der indgivet en sådan ansøgning vedrørende anvendelse på pastinakker, persillerødder, havrerødder, kålroer og majroer.
(4)
Der er i overensstemmelse med artikel 6, stk. 2 og 4, i forordning (EF) nr. 396/2005 indgivet ansøgninger vedrørende anvendelse af spinetoram på ferskner (herunder nektariner) og abrikoser. Spinetoram tillades i Sydafrika, Argentina, Chile, New Zealand og Israel anvendt på ferskner, nektariner og abrikoser med højere maksimalgrænseværdier for restkoncentrationerne end dem, der er fastsat i bilag III til forordning (EF) nr. 396/2005. For at undgå handelsbarrierer for importen af ferskner, nektariner og abrikoser er det nødvendigt at fastsætte en højere maksimalgrænseværdi for restkoncentrationerne.
(5)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(6)
Den Europæiske Fødevaresikkerhedsautoritet (EFSA) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier for restkoncentrationer (3). EFSA har sendt udtalelserne til Kommissionen og medlemsstaterne og gjort dem offentligt tilgængelige.
(7)
EFSA konkluderede i sine begrundede udtalelser, at alle datakrav var opfyldt, og at de ændringer af maksimalgrænseværdierne for restkoncentrationer, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Hverken livslang eksponering for disse stoffer gennem forbrug af alle fødevareprodukter, der kan indeholde disse stoffer, eller kortvarig eksponering gennem et ekstremt forbrug af de pågældende afgrøder viste, at der er nogen risiko for, at det acceptable daglige indtag (ADI) eller den akutte referencedosis (ARfD) overskrides. I visse tilfælde mente EFSA, at det var nødvendigt at fastsætte en højere maksimalgrænseværdi for restkoncentrationerne end den, som var foreslået af den medlemsstat, der foretog evalueringen. I de pågældende tilfælde bør den højere maksimalgrænseværdi for restkoncentrationer, der er foreslået af EFSA, være gældende, forudsat at EFSA anser denne maksimalgrænseværdi for at være sikker. I andre tilfælde mente EFSA, at en lavere maksimalgrænseværdi for restkoncentrationerne end den, som var foreslået af den medlemsstat, der foretog evalueringen, var tilstrækkelig. I disse tilfælde bør den lavere maksimalgrænseværdi for restkoncentrationer være gældende.
(8)
EFSA har i overensstemmelse med artikel 12, stk. 2, i forordning (EF) nr. 396/2005 evalueret sikkerheden ved de gældende maksimalgrænseværdier for restkoncentrationer af ethephon (4) og konkluderede, at maksimalgrænseværdierne for restkoncentrationer i 12 afgrøder kunne sættes højere under hensyntagen til gældende grænseværdier for forbrugereksponering.
(9)
For så vidt angår fenitrothion, udløb gyldigheden af maksimalgrænseværdierne for restkoncentrationer på korn den 1. juni 2009. Af hensyn til klarheden bør den laveste analytiske detektionsgrænse for dette pesticid på korn være angivet i forordning (EF) nr. 396/2005.
(10)
For så vidt angår svovl, anbefalede EFSA i sin konklusion (5), at der på grund af dette pesticids lave toksicitet ikke længere fastsættes maksimalgrænseværdier for restkoncentrationer heraf. På grundlag af denne konklusion bør de gældende maksimalgrænseværdier for restkoncentrationer af det pågældende pesticid udgå, og det bør optages i bilag IV til forordning (EF) nr. 396/2005.
(11)
På baggrund af EFSA's begrundede udtalelser og under hensyntagen til alle relevante faktorer opfylder de pågældende ændringer af maksimalgrænseværdierne for restkoncentrationer kravene i artikel 5, stk. 1, og artikel 14, stk. 2, i forordning (EF) nr. 396/2005.
(12)
Den 4. juli 2009 vedtog Codex Alimentarius-kommissionen grænseværdier for forbrugereksponering for azoxystrobin, buprofezin, chlorantraniliprol, cypermethrin, flusilazol, imidacloprid, lambda-cyhalothrin, mandipropamid, methomyl, profenofos, prothioconazol, spinetoram, spirotetramat, tebuconazol, triadimefon og triadimenol. Disse grænseværdier for forbrugereksponering bør optages i forordning (EF) nr. 396/2005 som maksimalgrænseværdier for restkoncentrationer, bortset fra de grænseværdier for forbrugereksponering, der ikke er sikre for en EU-forbrugergruppe, og for hvilke EU har forelagt Codex Alimentarius-kommissionen et forbehold.
(13)
Forordning (EF) nr. 396/2005 bør derfor ændres i overensstemmelse hermed.
(14)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II, III og IV til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Maksimalgrænseværdierne for restkoncentrationer af ethephon anvendes fra den 8. juni 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. maj 2010

Labels: 7
0
17
6